b"\n_START_ARTICLE_\nDistricte de Lushai Hills\n_START_PARAGRAPH_\nEl districte de Lushai Hills fou un antic districte de l'\xc3\x8dndia Brit\xc3\xa0nica i de l'\xc3\x8dndia que va existir entre 1891 i 1972, a Assam. La capital fou Aijal o Aizwal. La superf\xc3\xadcie era de 18.718\xc2\xa0km\xc2\xb2 i corresponia a grans trets amb el modern estat de Mizoram. Les muntanyes Lushai eren la seva principal cadena muntanyosa i els rius destacats eren el Tlong o Dhaleswari, Sonai, Tuivol, Koladyne (amb els afluents Mat, Tuichang, Tyao i Tuipui) i Karnaphuli (amb els afluents Tuichong, Kao, Deh, Phairang, i Tuilianpui). El primer cens es va fer el 1901 i va donar una poblaci\xc3\xb3 de 82.434 habitants en 239 pobles. Administrativament estava format per dues subdivisions: el nord o Aijal (Aizwal) i el sud o Langleh. Les tribus principals eren el lushais, els pois, els hmars, els raltes, els paithes, els thados i els lakhers.\n_START_SECTION_\nHist\xc3\xb2ria\n_START_PARAGRAPH_\nEls kukis que hi vivien al comen\xc3\xa7ar el segle\xc2\xa0XIX foren expulsats al nord cap el Cachar i despr\xc3\xa9s a les muntanyes de la vall del Surma. A la meitat del segle una segona onada de kukis fou expulsada cap al sud pels lushais que van apar\xc3\xa8ixer a partir del 1840. En els seus atacs del 1849 van atacar quatre pobles, un dels quals a 15\xc2\xa0km de Silchar on van matar a 29 habitants i en van capturar 42; els atacants foren perseguits pel coronel Lister que el 1850 va destruir el poble del Mullah, un dels caps dels atacants. Aix\xc3\xb2 va aturar les expedicions un temps per\xc3\xb2 es van reprendre el 1862; el 1868 i 1869 hi va haver atacs cap a Manipur i Sylhet i dues plantacions de te a Cachar (Noarband i Maniarkhal) foren cremades i saquejades. Es va enviar una for\xc3\xa7a brit\xc3\xa0nica per\xc3\xb2 iniciada massa prop del temps de pluges no va aconseguir el seu objectiu. _NEWLINE_El 1871 els lushais van fer una expedici\xc3\xb3 a la vall de l'Hailakandi i van cremar el poble d'Ainakhal matant a 25 persones; la factoria de Alexandrapur fou destru\xc3\xafda i altres plantacions de te atacades; els atacants van acabar rebutjats despr\xc3\xa9s de matar 27 persones m\xc3\xa9s incloent 7 soldats sipais. Van seguir atacs a Sylhet, Tripura i Manipur i, a l'hivern del 1871-1872, es van enviar dues columnes des de Chittagong i des de Cachar. L'expedici\xc3\xb3 va tenir \xc3\xa8xit i la pau va quedar garantida durant 15 anys._NEWLINE_El 1888 es van produir noves expedicions als Chittagong Hill Tracts i en un dels atacs fou ferit el coronel Stewart i dos caporals i en un altre es van matar els habitants d'un poble a 12\xc2\xa0km de Demagiri. A l'hivern, una nova expedici\xc3\xb3 fou enviada contra els atacants i es va establir una posici\xc3\xb3 a Lungleh amb una guarnici\xc3\xb3 de 200 homes; al mateix temps, Lianphunga, fill de Sukpilal, un cap notable lushai, va enviar una expedici\xc3\xb3 a la vall del Chengri a la frontera dels Chittagong Hill Tracts; es van enviar unes columnes des de Silchar i Chittagong i el poble dels atacants fou cremat; el govern va decidir establir posicions militars a les muntanyes i es van fundar alguns forts: Fort Tregear al sud, i Aijal (Aizwal) i Changsil al nord._NEWLINE_A la part nord es va estacionar el capit\xc3\xa0 Browne com agent pol\xc3\xadtic i tot semblava marxar b\xc3\xa9 quan, el setembre de 1890, els lushais es van revoltar. Van atacar Aijal (Aizwal) i Changsil i van matar a Browne i quatre sipais. Es va enviar una for\xc3\xa7a des de Cachar dirigida pel tinent Swinton, que va morir en acci\xc3\xb3, per\xc3\xb2 Aijal (Aizwal) i Changsil foren recuperades tot seguit. En dos mesos els rebels foren dominats excepte els caps m\xc3\xa9s occidentals. L'abril de 1891 el sud fou controlat per un viceoficial pol\xc3\xadtic dependent del Comissionat de Chittagong. _NEWLINE_Llavors es va formar el districte de Lushai Hills. El 1892 es va acabar la pacificaci\xc3\xb3 de les zones occidentals quedant nom\xc3\xa9s les orientals. L'oficial pol\xc3\xadtic McCabe es va presentar al poble del cap dels lushias orientals, de nom Lalbura, que refusava obeir als brit\xc3\xa0nics i encara que atacat pels lushais, els va derrotar i una for\xc3\xa7a de policia es va establir a la zona a Sonai, ja que els caps de la regi\xc3\xb3 havien ajudat a Lalbura. El capit\xc3\xa0 Shakespear, superintendent del sud, es va assabentar de l'atac a McCabe i va marxar al nord-est en el seu ajut. Quan va arribar a Vansanga tot el pa\xc3\xads es va rebel\xc2\xb7lar i va haver d'agafar posicions defensives. Els lushais atacaven el seu camp i van atacar tamb\xc3\xa9 Lungleh i Demagiri, tallant el tel\xc3\xa8graf i amena\xc3\xa7ant les comunicacions. Shakespear fou ajudat per una columna enviada des de Birm\xc3\xa0nia i les forces reunides van atacar als lushais i els van causar totes les p\xc3\xa8rdues possibles abans de retirar-se per estar a punt d'esgotar els queviures. El desembre de 1892 es va enviar una nova expedici\xc3\xb3 de c\xc3\xa0stig i va impressionar als pobles rebels que van veure que era in\xc3\xbatil resistir i la rebel\xc2\xb7li\xc3\xb3 es va acabar espont\xc3\xa0niament i, en endavant, va regnar la pau. _NEWLINE_El 1898 el districte, que estava dins el govern de Bengala, fou transferit a la prov\xc3\xadncia d'Assam (establerta el 1874) i Aizwal declarada capital. _NEWLINE_Bengala Oriental i Assam van estar unides des del 1905 al 1912. Des del 1912 Assam fou un comissariat de Bengala, per\xc3\xb2 el 1919 va recuperar la condici\xc3\xb3 de prov\xc3\xadncia que ja havia tingut abans, i el districte fou incl\xc3\xb2s en aquesta prov\xc3\xadncia d'Assam com a \xc3\xa0rea tribal sense tractat. El 1935 l'\xc3\xa0rea fou exclosa de colonitzaci\xc3\xb3. El primer partit pol\xc3\xadtic, la Mizo Common People's Union (MCPU), es va crear l'abril del 1946, rebatejat m\xc3\xa9s tard com a Uni\xc3\xb3 Mizo (MU) i propera al Partit del Congr\xc3\xa9s de l'\xc3\x8dndia. Quan es cre\xc3\xa0 una comissi\xc3\xb3 per la independ\xc3\xa8ncia \xc3\xadndia, encarregada de tractat amb minories i \xc3\xa0rees tribals, la Mizo Union reclam\xc3\xa0 que tot el territori mizo fou incl\xc3\xb2s en el territori de les Lushai Hills. Nogensmenys, un altre grup, United Mizo Freedom (UMFO), deman\xc3\xa0 incloure el territori en Birm\xc3\xa0nia o b\xc3\xa9 independitzar-se per separat. _NEWLINE_El districte pass\xc3\xa0 a formar part del territori tribal d'Assam, i el 1952 es cre\xc3\xa0 el Lushai Hills Autonomous District Council. Per\xc3\xb2 l'autonomia que els concediren no els va satisfer, malgrat els lligams dels cabdills amb el Partit del Congr\xc3\xa9s, fins que el 1954 es van abolir els caps i llurs privilegis, i en uni\xc3\xb3 dels tribals de Manipur i Tripura, el 1955 es van reunir el 1955 a Aizawl i UMFP i MU crearen el partit Eastern India Union (EITU) i demanaren separar els seus territoris de l'Estat d'Assam. La Uni\xc3\xb3 Mizo es va fracionar i un dels dos grups es va unir a l'EITU i l'altra no; despr\xc3\xa9s s'hi va unir la UMFO._NEWLINE_El 1959 el pa\xc3\xads pat\xc3\xad una gran plaga de fam, coneguda com a Mautam (la fam). La causa fou que el floriment dels bamb\xc3\xbas provoc\xc3\xa0 un augment de les rates, que un cop acabades les arrels de bamb\xc3\xba, es menjaren les collites i infectaren les cases i cabanes, esdevenint una plaga. Aix\xc3\xb2 els oblig\xc3\xa0 a recollir arrels i marxar a la jungla. Aleshores decidiren organitzar-se, ja que molts consideraven que la MU i el govern de Nova Delhi els havien abandonat. El 1952 Laldenga, antic militar i funcionari municipal, havia fundat la Mizo Cultural Society, que el mar\xc3\xa7 del 1960 canvi\xc3\xa0 el nom pel de Mautam Front (Front de la Fam) i el setembre del 1960 el de Mizo National Famine Front (MNFF), que guany\xc3\xa0 for\xc3\xa7a popularitat entre els joves. El 22 d'octubre del 1961, Pravin Chandra Bhandjeo el transformaria a Assam en Front Nacional Mizo (MNF), per tal d'aconseguir la independ\xc3\xa8ncia del pa\xc3\xads mizo en el Gran Mizoram._NEWLINE_El 1963 l'MNF obt\xc3\xa9 dos dels tres diputats que li corresponen al districte mizo a Delhi, i a les eleccions del districte \xc3\xa9s el segon partit m\xc3\xa9s votat. Laldenga visita Dacca i rep diners i armes del govern pakistan\xc3\xa8s. El 30 d'octubre del 1965 envia una carta al primer ministre indi, Lal Bahadur Shastri, on afirma que els mizo tenen dret a decidir el seu futur._NEWLINE_El 28 de febrer del 1966 Laldenga es fa amb la direcci\xc3\xb3 de l'MNF i decideix prendre les armes amb suport de la Rep\xc3\xbablica Popular Xina i Pakistan (la Mizo National Army, un miler d'efectius ben entrenats i estructurats), i seran actius a Mizoram i Tripura. Ataquen instal\xc2\xb7lacions governamentals a Aizawl (ocupada durant vuit dies), Lunglei, Chawngte i Chhimluang. L'MNF impos\xc3\xa0 les seves pr\xc3\xb2pies lleis i impostos a la poblaci\xc3\xb3 civil, organitzen un govern i un parlament, i anihilen tothom que se'ls oposava. \xc3\x80dhuc els policies han de pagar-ne protecci\xc3\xb3, ja que controlen les zones rurals. El Front Nacional Mizo va reunir aleshores un ex\xc3\xa8rcit de deu mil combatents._NEWLINE_Per\xc3\xb2 el govern va respondre el 1967 declarant l'MNF fora de la llei, tamb\xc3\xa9 desproporcionadament i amb m\xc3\xa0 dura (Operaci\xc3\xb3 Jeric\xc3\xb3), tot amena\xc3\xa7ant el tradicional mode de vida dels mizo, ja que els recoloc\xc3\xa0 en llogarrets i els crem\xc3\xa0 graners i collites, i les bases de Manipur i Tripura. Ayub Khan nega que el seu govern els doni suport. L'MNF rep ajut dels rebels naga i dels arakanesos. L'esgl\xc3\xa9sia presbiteriana intenta fer de mitjancera, per\xc3\xb2 Laldenga no ho accepta. El juny del 1968 l'MNA obt\xc3\xa9 armes de l'ex\xc3\xa8rcit birm\xc3\xa0 i ataca des del territori dels chin (xin) de Myanmar, conegut com a Chin Hills._NEWLINE_El 1969 el govern hind\xc3\xba agrupa els habitants de 245 llogarrets mizo en 57 assentaments, per\xc3\xb2 el 1970 abandona el pla per la forta oposici\xc3\xb3 de les autoritats locals. L'MNF continua les actuacions per\xc3\xb2, un cop esclata la guerra indopakistanesa del 1971, un grup de l'MNA es rendeix i Laldenga es veu obligat a fugir a Arakan, d'on an\xc3\xa0 a Karachi i d'aqu\xc3\xad a Dhaka. La independ\xc3\xa8ncia de Bangla Desh va suposar un cop molt dur a les aspiracions dels mizo, ja que Pakistan no els podia ajudar directament. _NEWLINE_El 1970 es va crear el territori de Mizoram amb 322.000 habitants, dels quals 222.000 s\xc3\xb3n mizo, despr\xc3\xa9s que una delegaci\xc3\xb3 Mizo s'entrevist\xc3\xa9s amb Indira Gandhi i que el 21 de gener del 1972 esdevingu\xc3\xa9 formalment territori de la Uni\xc3\xb3 \xc3\x8dndia, amb dret a tenir dos representants a la Lok Sabha. El govern va anar a un partit regionalista (la Uni\xc3\xb3 Mizo). Amb aix\xc3\xb2 el districte va desapar\xc3\xa8ixer transformat en el territori de Mizoram."